**Temnițele sufletului**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În temnițele sufletului stau ascunse,

Închise ermetic, părerile de rău,

Strânse-n lanțurile cuvintelor nespuse,

Tot încercând să iasă din nesfârșitul hău.

Sunt amintiri și vise ce poate altădată

Făceau deliciul vieții-n anii tinereții,

Dar azi pentru vecie-s prinse laolaltă

Cu clipele frumoase, la adăpostul ceții

Ce-nvaluie acuma cu o armură sumbră

Întreaga mea ființă, întreaga-mi existență,

Trecutu-mi glorios fiind o vagă umbră

Ce-mi însoțește-agale terna mea prezență.

Descătușează-mi Doamne lanțurile grele

Ce mi-au legat în chinuri anii mei de glorii,

Să mai trăiesc mirajul zilelor acele,

Să nu mă zbat mereu în visuri iluzorii!

Învârte Doamne roata vieții inc-o dată,

Să se unească astăzi Cerul și Pământul

Și zorii zilei care iată, se arată,

Să-mpace al meu trup cu sufletul și gândul!

Căprar Florin